Id-Direttiva 2003/52/KE tal-Parlament Ewropew u tal-Kunsill
tat-18 ta’ ġunju 2003
li temenda d-Direttiva 95/2/KE fir-rigward tal-kondizzjonijiet għal użu għal adittiv ta’ l-ikel E 425 konjac
(Test b’rilevanza għaż-ŻEE)
IL-PARLAMENT EWROPEW U L-KUNSILL TA’ L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 95 tiegħu,
Wara li kkunsidraw il-proposta mill-Kummissjoni [1],
Wara li kkunsidraw l-opinjoni tal-Kumitat Ekonomiku u Soċjali [2],
Filwaqt li jaġixxu skond il-proċedura stabbilita fl-Artikolu 251 tat-Trattat [3],
Billi:
(1) Id-Direttiva 95/2K/KE tal-Parlament Ewropew u tal-Kunsill ta’ l-20 ta’ Frar 1995 dwar additivi ta’ l-ikel barra minn koloranti u ħlewwiet [4] tawtorizza l-użu ta’ l-addittiv ta’ l-ikel E 425 konjac f’affarijiet ta’ l-ikel taħt ċerti kondizzjonijiet.
(2) Il-Kummissjoni ħadet miżuri għas-sospensjoni temporanja tat-tqegħid fis-suq ta’ tazzi żgħar tal-ġelatina li jikkontjenu E 425 konjac minħabba li nstab li huma perikolużi ladarba kkawżaw il-mewt ta’ diversi tfal u persuni anzjani f’pajjiżi terzi billi fgaw.
(3) Xi fabbrikanti ta’ tazzi żgħar tal-ġelatina jirrikonoxxu r-riskju għas-saħħa umana billi jwaħħlu twissija fuq il-pakkett ta’ l-ikel, li temfasizza r-riskju għal tfal u l-anzjani.
(4) Abbażi ta’ l-informazzjoni pprovduta mill-Istati Membri li adottaw miżuri fuq livell nazzjonali, jista’ jiġi konkluż li tazzi żgħar tal-ġelatina li jikkontjenu E 425 konjac jikkostitwixxu riskju għall-ħajja. B’żieda mal-forma u d-daqs tagħhom, il-proprjetajiet kimiċi u fiżiċi ta’ konjac huma l-kawża għal tazzi żgħar tal-ġelatina li jikkostitwixxu riskju għas-saħħa umana.
(5) Fil-każ preżenti, twissija permezz ta’ l-ittikkettjar mhijiex suffiċjenti għall-protezzjoni tas-saħħa umana, speċjalment fir-rigward ta’ tfal.
(6) Huwa neċessarju li jiġu modifikati l-kondizzjonijiet ta’ użu għal E 425 konjac fir-rigward ta’ l-użu tiegħu f’ħellu tal-ġelatina, inklużi tazzi żgħar tal-ġelatina.
(7) Id-Direttiva 95/2/KE għandha għalhekk tiġi emendata kif suppost,
ADOTTAW DIN ID-DIRETTIVA:
Artikolu 1
Fl-Anness IV mad-Direttiva 95/2/KE fil-filliera għal E 425: Konjac: (i) gomma tal-Konjac (ii) glukomannane tal-Konjac it-test "Affarijiet ta’ l-ikel in ġenerali (ħlief dawk imsemmija fl-Artikolu 2(3))" għandu jiġi sostitwit bit-test "Affarijiet ta’ l-ikel in ġenerali (ħlief dawk imsemmija fl-Artikolu 2(3) u ħelu tal-ġelatina inklużi tazzi żgħar tal-ġelatina)".
Artikolu 2
L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattvii neċessarji sabiex jikkonformaw ma’ din id-Direttiva qabel is-17 ta’ Jannar 2004. Għandhom minnufih jinfurmaw lill-Kummissjoni bihom.
Meta l-Istati Membri jadottaw dawk il-miżuri, għandujkollhom referenza għal din id-Direttiva jew ikollhom magħhom din ir-referenza fl-okkażjoni tal-pubblikazzjon uffiċjali tagħhom. L-Istati Membri għandhom jiddeterminaw kif għandha ssir din ir-referenza.
Artikolu 3
Din id-Direttiva għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmula fil-Lussemburgu, fit-18 ta’ Ġunju 2003.